A$AP Rocky begjært varetektsfengslet – må avlyse flere konserter
Det opplyser den svenske påtalemyndigheten om i en pressemelding, ifølge NTB. Ifølge aktor er det fluktfare og risikoen for at artisten, og de to andre som er begjært varetektsfengslet, skal kunne ødelegge for etterforskningen, som ligger til grunn for beslutningen. – Det er en utrolig vanskelig situasjon, sa ASAP Rockys advokat Henrik Olsson Lilja til TT tidligere torsdag. A$AP Rocky, som egentlig heter Rakim Mayer, mistenkes for grov vold. Artisten ble pågrepet natt til onsdag – noe som stakk kjepper i hjulene for artistens planlagte opptreden på Kadetten festivalen i Sandvika. Nå skriver Aftonbladet at artisten er nødt til å avlyse flere konserter på grunn av celle-oppholdet i Sverige. I kveld skulle han ha stått på scenen på Open'er Festival i Polen. Han risikerer også å bli fraværende fra Longitude i Dublin i Irland, hvor han etter planen skal opptre fredag. En video slagsmålet har fått mye oppmerksomhet både i sosiale medier og i internasjonale medier: I videoen ser man det som angivelig er rapperen kaste en annen mann i bakken. Deretter begynner tre andre personer å slå og sparke mannen mens han ligger nede. Totalt fire personer har blitt pågrepet etter voldshendelsen. Alle var mistenkt for kroppskrenkelse, tre av dem av grov sort. Den fjerde er en livvakt, som ble løslatt onsdag kveld. Anklagene mot ham er falt bort.
Den amerikanske rapperen ASAP Rocky (30) begjæres varetektsfengslet sammen med to andre etter en angivelig voldshendelse i Stockholm søndag.